31987R1181
L 113/31
JURNALUL OFÍCIAL AL UNIUNII EUROPENE
REGULAMENTUL (CEE) NR. 1181/87 AL COMISIEI
din 29 aprilie 1987
de modificare a Regulamentului (CEE) nr. 2220/85 de stabilire a normelor comune de aplicare a regimului de garanții pentru produsele agricole
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (1), modificat ultima dată de Regulamentul (CEE) nr. 1579/86 (2), în special articolul 7 alineatul 5, articolul 8 alineatul 4, articolul 12 alineatul 2, articolul 15 alineatele 3 și 5 și articolul 16 alineatul 6, și dispozițiile corespunzătoare din alte regulamente privind organizarea comună a piețelor de produse agricole, precum și alte dispoziții din regulamentele privind organizarea comună a piețelor care, pentru punerea lor în aplicare, prevăd o garanție,
având în vedere Regulamentul (CEE) nr. 525/77 al Consiliului din 14 martie 1977 de instituire a unui regim de ajutor la producție pentru conservele de ananas (3), modificat ultima dată de Regulamentul (CEE) nr. 1699/85 (4), în special articolul 8,
având în vedere Regulamentul (CEE) nr. 1079/77 al Consiliului din 17 mai 1977 privind o taxă de coresponsabilitate și măsuri pentru extinderea piețelor din sectorul laptelui și produselor lactate (5), modificat ultima dată de Regulamentul (CEE) nr. 1338/86 (6), în special articolul 3,
având în vedere Regulamentul (CEE) nr. 2169/81 al Consiliului din 27 iulie 1981 de stabilire a normelor generale ale regimului de ajutor pentru bumbac (7), modificat ultima dată de Regulamentul (CEE) nr. 3128/86 (8), în special articolul 5 alineatul 3,
având în vedere Regulamentul (CEE) nr. 1431/82 al Consiliului din 18 mai 1982 de stabilire a unor măsuri speciale pentru mazăre, bob mare, bob cu sămânță mică și lupin dulce (9), modificat ultima dată de Regulamentul (CEE) nr. 3127/86 (10), în special articolul 3 alineatul 5,
având în vedere Regulamentul (CEE) nr. 1677/85 al Consiliului din 11 iunie 1985 privind compensațiile monetare în sectorul agricol (11), modificat ultima dată de Regulamentul (CEE) nr. 90/87 (12), în special articolul 12,
întrucât Regulamentul (CEE) nr. 2220/85 al Comisiei (13) prevede ca o parte din garanție să fie reținută în funcție de importanța cerinței nerespectate; întrucât nerespectarea unei cerințe subordonate este asimilată, ca semnificație, cu prezentarea tardivă a dovezii faptului că toate cerințele principale au fost îndeplinite; întrucât consecințele ar trebui să fie, prin urmare, aceleași în cele două cazuri; întrucât este necesar, în acest sens, să se modifice Regulamentul (CEE) nr. 2220/85;
întrucât, pentru evitarea oricăror îndoieli, este necesar să se specifice în ce context trebuie să se țină seama de o eventuală situație de forță majoră;
întrucât, ținând seama de experiența dobândită, este necesar să se opereze anumite modificări în vederea clarificării textului Regulamentului (CEE) nr. 2220/85 și rectificării domeniului de aplicare a anumitor termeni; întrucât este necesar, în același timp, să se corecteze o eroare apărută în textul în limba olandeză;
întrucât măsurile prevăzute de prezentul regulament sunt conforme cu avizele tuturor comitetelor de gestionare interesate,
ADOPTĂ PREZENTUL REGULAMENT:
Articolul 1
Regulamentul (CEE) nr. 2220/85 se modifică după cum urmează:
(1)
Articolul 19 se înlocuiește cu textul următor, modificat după cum urmează:
(a)
În alineatul 1 din versiunea olandeză, „waarborg” se înlocuiește cu „zekerheid”.
(b)
Alineatul 2 se înlocuiește cu următorul text:
„(2) După ce termenul acordat pentru a dovedi dreptul la acordarea definitivă a sumei avansate a fost depășit fără a se fi furnizat dovada dreptului respectiv, autoritatea competentă aplică imediat procedura prevăzută în articolul 29.
Termenul poate fi prelungit în caz de forță majoră.
Totuși, dacă legislația comunitară prevede acest lucru, se poate face dovada dreptului respectiv și după expirarea termenului, în vederea recuperării parțiale a garanției.”
(2)
La articolul 20, se adaugă alineatul 6:
„(6) În sensul prezentului titlu, se înțelege prin «partea în cauză din suma garantată» partea din suma garantată care corespunde cantității pentru care nu a fost respectată o cerință.”
(3)
La articolul 22, alineatele 1 și 2 se înlocuiesc cu următorul text:
„(1) O garanție se reține în totalitate pentru cantitatea pentru care nu a fost respectată o cerință principală, cu excepția cazului în care respectarea cerinței a fost imposibilă din motive de forță majoră.
(2) Se consideră că nu a fost respectată o cerință principală dacă dovada corespunzătoare nu a fost prezentată în termenul acordat pentru prezentarea acelei dovezi, cu excepția cazului în care dovada nu a putut fi furnizată în termenul acordat din motive de forță majoră. Procedura prevăzută în articolul 29 pentru recuperarea sumei reținute se declanșează imediat.”
(4)
La articolul 22, se adaugă la alineatul 4:
„…, cu excepția cazului în care dovada nu a putut fi furnizată în termenul acordat din motive de forță majoră.”
(5)
La articolul 24, alineatul 1 se înlocuiește cu următorul text:
„(1) Nerespectarea uneia sau mai multor cerințe subordonate duce la reținerea a 15 % din partea în cauză din suma garantată, cu excepția cazului în care respectarea cerinței a fost împiedicată de un caz de forță majoră.”
(6)
Articolul 25 se înlocuiește cu următorul text:
„Articolul 25
Dacă se aduce dovada faptului că au fost respectate toate cerințele principale, dar că o cerință secundară și o cerință subordonată nu au fost respectate, se aplică articolele 23 și 24, iar suma totală reținută este suma reținută prin aplicarea articolului 23 majorată cu 15 % din partea în cauză din suma garantată.”
(7)
După articolul 26, se inserează titlul următor:
„TITLUL VI
Dispoziții generale”
(8)
Titlul următor, menționat după articolul 28, se elimină:
„TITLUL VI
Dispoziții generale”
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Dispozițiile articolului 1 punctul 6 se aplică numai garanțiilor constituite după intrarea în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 1987.